**Bestyrelsens beretning TUF GF 2021**

Beretningen bliver længere end normalt, dels fordi det er længe siden, vi sidst har haft GF og fordi der sker rigtig meget i Tarm. Sæt jer godt til rette. Det tager 14 min og 45 s!

Det er dejligt, at vi nu kan mødes igen. Vi har ikke kunnet afholde generalforsamling i TUF siden den 21. marts 2019 pga. corona pandemien. Vi har dog udsendt nyhedsbreve 3 gange årligt til medlemmerne, så I har haft mulighed for at følge med i vores aktiviteter. Nyhedsbrevene har også været gengivet i Skjern - Tarm Ugeblad.

I foråret omdelte vi brochuren Udviklingen i Tarm By til samtlige 1900 husstande i Tarm, hvor vi orienterede om de igangværende aktiviteter.

Jeg vil i det følgende orientere om nogle af aktiviteterne siden sidst og de forskellige arbejdsgrupper vil efterfølgende fortælle om deres aktiviteter.

Vi har i perioden holdt 11 bestyrelsesmøder. Når det ikke har været muligt at holde møderne på biblioteket, har vi gjort det privat.

Bestyrelsen har bestået af Ditte Schmidt Hansen (kasserer), Mette Preddey, Morten Pind, Frank Grønhøj, Karsten Jensen (næstformand) og mig. Dorte Schmidt Hansen er udtrådt pga. tidsnød og Ejgil Carner er indtrådt som observatør. Dorte har fortsat arbejdet med Træer for Livet. Frank er for et par uger siden udtrådt af bestyrelsen pga. helbredsproblemer.

I februar 2020 fik TUF Danske Andelskassers Banks: Sammen kan vi mere Prisen 2020. Det blev vi meget glade for og stolte over, også for de 15000,- som fulgte med. Det forøgede vores kassebeholdning med 400%!!

I VEDTÆGTERNE for Tarm Udviklingsforum §2 FORMÅL er der 8 punkter listet op. I de to første formål står der, at vi skal:

-medvirke til at udvikle Tarm som et godt sted at arbejde, bo og leve

-at være aktiv i forbindelse med udvikling af byen

Og det er det, vi bruget det meste af vores tid på.

STOREGADE:

Arbejdsgruppen har i samarbejde med Tarm Handelsforening, RKSK, firmaet Byblomst, VM Tarm, arkitekt Bo Christensen og politiet fået etableret de første 18 plantebede. Byblomst er specialister i biodiversitet og har sammensat planterne, så de passer til det vestjyske klima og saltsprøjtet fra bilerne om vinteren. Der er indtil nu plantet 3700 stauder, og der sættes 7400 forårsblomstrende løg i de eksisterende bede, når vi i oktober/november laver de sidste 10 bede på strækningen fra Bybækken til Lønborgvej.

Vi har ikke glemt de 2 bede op mod jernbaneoverskæringen. Det kunne ikke nås inden sommerferien, og de bliver tilplantet sammen med de sidste bede i efteråret.

Der var meget tørt, da planterne blev sat i jorden i foråret. Vi fik en palletank af Uhrenholt og lånte en trailer af dem, så en gruppe på 5 mand skiftevis kunne vande hver 2. dag de første 6 uger. Jeg tror, at alle planter overlevede. Det var et stort arbejde, der tog ca. 3 timer pr gang. Bare det at fylde palletanken tog 45 minutter.

To medlemmer af TUFs bestyrelse lavede de 38 stål plantekummer, som nu står ved Kulturtagene, rundt i byen og i Forsøgshaven. Plantekasserne tilplantes og vedligeholdes af de erhvervsdrivende hvor de står. Området under kulturtagene bruges nu mere og mere, dels af unge om aftenen og flere gange ugentlig af ældre, som kommer med bus og nyder deres kaffe her.

De gamle nedslidte flagstænger og flag er blevet udskiftet med 50 nye i glasfiber, som nu står med vimpler, når der ikke flages. Kommunen har givet tilladelse til, at de kan stå fra forår til efterår.

Til næste år renoveres julebelysningen, og der er planlagt ny belysning i Storegade i 2022 i RKSK regi.

Pengene til arbejdet kommer fra Midler til Forskønnelse af Tarm Bymidte på 1,8 mill. fra RKSK.

VM Tarm har betalt for alle planterne i hele Storegade og har gjort det muligt at udstrække beplantningen til hele Storegade.

DEN GRØNNE KILE.

Det vil sige det gamle godsbaneområde nord for Stationen er med hjælp fra en privat sponsor og RKSKs kompetence center i 2020 blevet renset for vildtvoksende træer og buske, og de resterende træer blev beskåret. De gamle læsseramper blev helt frilagte, så man kunne se, hvordan området så ud, da det var i funktion. Gemt imellem de vildtvoksende træer var der 4 gamle lamper over læsseramperne bag ved Pakhuset. De 3, der kunne reddes, har vi med hjælp fra Skjern Tarm Rotaryklub fået renoveret af Jakobsen El, og de bliver tændt, når Pakhuset er renoveret og skal indvies.

Desværre er området ved at vokse til igen, og vi arbejder på at få det beskåret endnu en gang.

NYTÆNK TARM

Ideen til Nytænk Tarm kom fra ”koneklubben” som de kalder sig, bestående af Hanne Laier, Eva Flodgaard, Ulla Pedersen og Karin Sølvsten. De var inspireret af borgermødet, som de arrangerede, for at bevare Tarm Bibliotek. Der blev indsamlet 3300 underskrifter i løbet af få dage og et borgermøde på Bechs Hotel samlede 300 deltagere, som mødte op for at høre politikerne fra kommunen. Resultatet var, at biblioteket blev reddet.

De bad TUF om, sammen med dem, om at arrangere Nytænk Tarm. I november 2019 var der borgermøde, hvor der kom 37 forslag til udvikling i Tarm. Den 12. marts 2020 skulle der være borgermøde på Bechs Hotel, som pga. corona ikke blev til noget. Vi foreslog den gang, at emnerne kunne tages op igen i en kommende helhedsplan, så det store arbejde ikke var forgæves.

HELHEDSPLANER FOR TARM, SKJERN OG OMRÅDET MELLEM BYERNE

Det er nok ikke gået ubemærket hen, at vi er i gang med at lave en helhedsplan for Tarm. En helhedsplan er en plan, som på et overordnet niveau fastlægger vej- og grøn struktur, arkitektur, udbygnings- og anvendelsesmuligheder for et større område og har været gennemført i Hvide Sande, Videbæk, Ringkøbing og Kloster. Det er RKSK, som styrer og lægger personale til.

Der er tale om en plan for hver af byerne Tarm og Skjern og én for området mellem byerne.

Der har lige været afholdt et fælles Kick Off møde i Tarm idrætscenter, med 150 deltagere, som kom med mange gode forslag, der er ved at blive gennemgået af kommunens medarbejdere.

Den 28. og 29. september har der været åbne værksteder i Storegade 40 om bl.a. levende handelsliv og en attraktiv bymidte.

Hvis man går ind på: helhedsplanskjerntarm.rksk.dk kan man orientere sig om hele processen. Her finder man også en Idé Generator, hvor alle kan komme med forslag til helhedsplanerne. Her er allerede over 70 forslag.

Den 14 oktober udnævnes Lokale Nøglaktører 12-15 fra hver by, som skal arbejde videre med de planer de brænder for. Det er her det sker!!!

Hele projektet afsluttes om ca. et år.

SKJERN-TARM ENGE:

I et samarbejde mellem RKSK, lokale lodsejere, Skov- og Naturstyrelsen og Skjern

- og Tarm Udviklingsfora har vi længe været i gang med at lave nye stisystemer i Skjern Ådal mellem Tarm og Skjern. Et vest for A11 og et øst for.

Man kan nu gå fra Tarm langs Tarm Bybæk til Vestre Kvartervej (omfartsvejen), krydse denne og fortsætte langs Bybækken på diget til Grødepladsen, dvs hvor Bybækken løber ud i Søndre Parallelkanal. Herfra kan man gå på diget ved kanalen mød øst til Spritruten. Her kan man så gå mod nord til Skjern eller mod Syd til Tarm via Gjerager. Hele ruten på digerne bliver slået 3-4 gange om året. Vi havde regnet med, at det også skulle være muligt at cykle på ruten, men det er den nogle steder for smal og ujævn til. Det arbejder vi videre med.

Ligesom vi gør i et samarbejde med Skov- og Naturstyrelsen med etableringen af en trampesti fra A11 til Lundenæs Broen. Herfra kan man så komme til Tarm eller Skjern.

Et af formålene med stierne er, at man ikke behøver at gå samme vej ud og hjem.

DISC GOLF

I januar 2020 henvendte Birger sig til TUF med forslag om at lave en 9 hullers Disc golfbane i Biblioteksparken, så der kunne laves endnu et bynært aktivitetsområde i et område, hvor der ellers kun er en mindre legeplads. Han havde selv kontaktet kommunen og fået tilladelse til projektet. Vi støttede projektet med kr. 13.700 fra Byforamidlerne efter ansøgning herom. Der blev også givet støtte fra Nordea Lokal Foden, fra skolerne og fra Disc golf -Vest. Hele projektet kostede ca. Kr 50.000

Disc golf er en sport som kan nydes af børn og voksne sammen ligesom de nærliggende skoler kan bruge den i idrætsundervisningen.

Banen blev indviet i foråret 2020 og er blevet benyttet flittigt af børn og voksne, både lokale og turister de 350 dage om året, hvor der ikke er Markedsdage i Tarm.

Banen er optaget i UDisc Disc Golf appen med en rating på 3,8 ud af 5. Appen bruges af alle golfere til bl.a. at registrere point når man spiller.

Der første man ser, når man går ind på appen er, at banen ikke kan benyttes onsdage, hvor der er markedsdage. I år fra 4. august til 1. september og 20 oktober. Man kan leje udstyr i Dagli Brugsen, men ikke på markedsdage.

I 2021 er der blevet spillet ca. 4000 runder på banen, Dvs. at der i gennemsnit har været 15 personer om dagen på banen.

TRÆBROEN VED SØNDERENG

I 2020 var den gamle træbro over Bybækken ved Søndereng ved at rådne væk og kommunen ville helt fjerne den, da man mente, at den i det daglige ikke var nødvendig.

Vi gik i dialog med kommunen og påpegede, at den på markedsdage var uundværlig. Kompromisset blev, at kommunen betalte for betonfundering og stålbrospandet, og vi aftalte med Handelsforeningen, at de betalte for rækværkerne, så nu har vi bro mange år frem.

AFSLUTNING

Jeg blev på et tidspunkt sidste år interviewet i Radio Ådalen, hvor intervieweren, Lars Foged, spurgte, om jeg før havde deltaget i frivilligt arbejde. Efter at have tænkt lidt over det, kunne jeg svare, at det har jeg gjort det meste af livet. Lige fra elevrådsformand i gymnasiet, talsmand i militæret, grundejerforening, sejlklubben, tandlægeforeningen og nu her.

Hvorfor siger jeg nu det?

Fordi, når jeg tænker efter, tror jeg ikke, jeg har været med i noget frivilligt arbejde, hvor der er så mange, der bruger så meget af deres fritid på, at gøre deres by til et bedre sted at bo og leve i for os alle sammen. Og det er ikke bare del-eller helpensionister som mig, men også børnefamilier, som har travlt med meget andet.

Helle min hustru var i aftes i Herning til et inspirerende foredrag med overlæge/professor Bente Klarlund med titlen: Yngre med Årene, og fortæller, at der var tre ting, som er dokumenteret livsforlængende: ½ times gåtur dagligt, et glas vin ligeledes dagligt og FRIVILLIGT ARBEJDE. Det giver et kick at hjælpe andre.

Kasper Hjulmand sagde på et tidspunkt: Det er bare fodbold, men det er det alligevel ikke bare. Det er også fællesskabet-Det, der gør os til mennesker. Det er en fantastisk følelse, når man er sammen om noget.

I kan godt klappe jer selv på skulderen. Det er sejt!